text:
31 marzo 2006
Mangjâ e murî
Torzeonant su internet o vevi un tic di debulece e mi soi fermât in chest sît achì, che al insegne a fâ di mangjâ…
Patui e i Tupamaros
Chest al è l’ultin libri di Paolo Patui, che al è di Sant Denêl. Lu àn recensît ancje Repubblica e La Gazzetta dello Sport. Chest invezit al è il sît di Paolo Patui e une interviste che i ai fat timp indaûr lei achì...
Cognossisi par cognossi
Ma par cognossi ce che al è ator pe Europe, al è util cognossi prime ce che al è ator ator di noaltris... ve chi une altre biele pagjine: di viodi
MIDAS: Lenghis minoritariis e stampe
Cognossi il furlan nol vûl dî cognossi dome la storie e la culture de tô tiere. Torzeonant su internet, grazie ae segnalazion di Donato, o ai cjatât il sît de associazion che e met adun ducj i gjornâi che in Europe a doprin la lenghe minoritarie: MIDAS. Chest al dimostre, une volte di plui, che si pues doprâ cence pôre la marilenghe, sedi furlan, ladin, ocitan e vie indevant. Ma si à di jessi convints, nô prin di ducj…
3 di Avrîl: Fasìn Fieste!
Come che o vin dite cualchi zornade indaûr, ai 3 di Avrîl a saran 929 agns de Patrie dal Friûl.
Tal sît de Provincie di Udin si pues discjamâ il pdf dal librut, fat pe ocasion e mandât pes scuelis. E je une biele iniziative pai fruts, ma ancje cualchi grandut al pues cognossi robis che salacor nol saveve: lei achì.
Te publicazion, ma ancje ta chest sît (lenghe.net ), si cjate dut il program de manifestazion che varà la cerimonie plui impuartante a Cormons.
Un puest pai zovins a Maian
Cheste e je la pagjine di presentazion dal "Informagiovani" di Maian (par furlan si pues dî Informezovins): Informajano-Informezovins di Maian.
Al è un servizi che al permet, soredut ai plui zovins (ma no dome) di vê un pont dulà cjatâ informazions su la formazion, turisim, servizis dal comun, doprâ i PC, torzeonâ su internet e vie indevant...
Il prossim apontament al è par miercus ai 5 di Avrîl aes 18.00 cuant che e sarà fate la premiazion pal concors di creazion de steme dal “Informajano”. La pueste eletroniche e je informajano@gmail.com.
Il servizi al è li dal Municipi, tal plan sot dal Spazi di Art “Ciro di Pers” e si jentre pal curtîl daûr dal palaç municipâl.
30 marzo 2006
Furlan e economie
Inte foto doi esemplis di cemût fâ economie cul furlan (in particolâr, produzion tessile): disêt se no son bielis chestis maiutis... Po dopo une riflession ancje su la produzion enogastronomiche furlane: Ce isal miôr dal Frico? Nuie, anzit forsit alc: il frico cu la "E".
Grazie a maxpola par vê documentade la trasfierte di Barcelone... chei sì che a jerin timps biei... il rest de gjite al è achì: compliments, di viodi!
29 marzo 2006
A proposit di emigrazion e parincj tal forest
Chest al è un biel sît metût in vore de Regjon. Se la vuestre famee e à parintât tal forest, salacor chi si à cûr di cjatâ alc di interessant: Archivi Ammer
Par fevelâ ancje di altri alc: Balon
L'Udin nus dâ pocjis sodisfazions, il Maian invezit al à vinçût ancje a Ruvigne, ve ca la ultime domenie:
2e Categorie - Giron B
I RISULTÂTS
Arteniese-Caporiacco 1-1
Aurora Buonacq.-Treppo Gr.3-1
Azzurra Pr.-Moruzzo 2-0
Colloredo di MA-Tavagnacco0-3
Fulgor-Torreanese 1-2
Majanese-Ragogna 1-0
Osoppo-Gaglianese 0-1
Stella Azz.-Nimis 3-3
LA CLASSIFICHE
Aurora B. 61
Torreanese 53
Caporiacco 47
Gaglianese 45
Majanese 45
Arteniese 43
Azzurra Pr. 33
Colloredo di MA 32
Treppo Gr. 31
Nimis 28
Stella Azz. 28
Tavagnacco 27
Fulgor 26
Osoppo 22
Moruzzo 20
Ragogna 18
28 marzo 2006
Biel lant cul Benandant
Il Circul Culturâl “Il Vieri rôl” al à a pene publicât il tierç volum dai fumuts che a contin lis aventuris dal Benandant ator pai paîs de nestre regjon. A Pêrs, o vin tornât a fevelâ cun Paolo Paron, president dal circul e che za cualchi mês indaûr nus veve ospitât te sede de associazion par presentânus la figure di chescj personaçs misteriôs che te Ete di Mieç a cjaminavin vie pes stradis dal Friûl jenfri fede e superstizion. Paolo Paron nus à duncje spiegât in maniere plui precise il progjet editoriâl che al conte aromai trê episodi intune golaine di ancjetancj libris. Ancje cheste storie e je scrite propit di lui e i disens a son di Francesco Bisaro, un sodalizi che al continue bielzà dal prin volum... continue a lei l'articul
Cors di Furlan
Chei che a àn voie di imparâ alc di plui di furlan e de nestre culture, a puedin lâ a dâ un cuc a chescj doi avîs:
CIRF ( Centri Interdipartimentâl di Ricercje su la culture e la lenghe dal Friûl-Universitât di Udin);
o
Comun di Premariâs
Il furlan ancje al ONU
Ben po! Cheste no me spietavi nancje jo... torzeonant su internet o soi rivât intun altri blog furlan: il furlanist e ce ti cjatio?
Il link dal sît dal ONU e dentri la declarazion dai dirits dal om ancje par furlan.
Salacor no covente nancje cheste, ma a mi mi à fat plasê...
Creativitât e solidarietât tal Cjistiel di Susans
E je rivade cheste segnalazion: vinars ai 31 di Març aes 19.00 si scree une mostre di art a Susans. Il ricavât de mostre al larà par judâ la Associazion Nostro Domani, che e fâs assistence aes fameis dai disabii e che di pôc e à viert une struture a Pers.
Par savê alc di plui su la mostre, lait a viodi achì:
Touring Club Italiano
Arte Gorizia
Teknemedia arte contemporanea
Grazie a Alessandro pe segnalazion
27 marzo 2006
3 di Avrîl 1077 - 3 di Avrîl 2006: 929 agns de Patrie dal Friûl
Un pocje di storie su Indrì IV e il Patriarcje Siart: lei achì .
(inte foto la cuviertine di une publicazion mandade pes scuelis e bibliotechis di bande de Provincie di Udin-Ufici pe Lenghe Furlane, disen di Alessandro D'Osualdo)
26 marzo 2006
Ce raze di trute!
Vuê e jere ancje la prime zornade che si podeve tornâ a pes: cheste trute le àn cjapade a Farle tal dopomisdì. E pese Kg 3.600 e rots… Compliments a chel che le à cjapade e a Ilvo e Maurizio che lu àn judât a tirâle fûr! Bulos!
Mandi Glemone: Mai daûr!
Vuê su la mont di Muris si à ricuardât il Galilea. E je stade ancje la ocasion par saludâ par simpri il Bataion Glemone, sierât in date 14 di Otubar dal 2005. La biele cerimonie si è sierade cul sproc dal Bataion: Mai daûr!
Mandi Glemone!
Vêso puartât indenant l’orloi?
Usgnot e je jentrade la ore legâl. Chest sît nus dîs alc di plui di cheste robe: fracait chi...
25 marzo 2006
Afds sezion di Maian: assemblee anuâl
Vuê e je la zornade de donazion coletive di sanc, inmaneade de sezion Afds di Maian. Doman (domenie ai 26 di Març aes 10.00) si davuelzerâ la assembree anuâl de sezion maianese li dal Palaç des Associazions in vie Zorutti.
Ps: in comun di Maian o vin 2 sezions Afds: chê di Maian (apont) e chê di Susans.
La mostre di piture dai arlêfs di Monica Zumino
Monica Zumino, artiste di Maian, no dome e piture par so cont, ma e ten ancje cors publics. Un dai ultins al è stât fat a Cjasesole e i lavôrs dai arlêfs a son in mostre a Maian, li de sale “Ciro di Pers”. Si pues visitâ sabide ai 25 (orari: 15.00-19.30) e domenie ai 26 (orari: 10.00-12.00 e 15.00-19.30).
24 marzo 2006
Denuncie dai redits e 5 par mil
Cheste invezit e je la liste dai sogjets che us disevi chi parsore: 5 par mil.
Fevelait cul vuestri comercialist.
La cerimonie pal Galilea
Domenie ai 26 di Març su la mont di Muris si ricuardaran i muarts dal Piroscaf Galilea, silurât ai 28 di Març dal 1942. Parsore a jerin i Alpins dal Glemone (la plui part) e soldâts di altris cuarps militârs: indi jerin 1.275, ma si salvarin dome 284. Ancje su internet si ricuarde cheste disgracie e us segnali chest par lei alc di plui sul bataion Glemone e dal silurament dal Galilea
Cine a Rivis e su la rêt
Us presenti cheste iniziative che si davuelç a Rivis Darcjan: se us plâs il cine, ve chi ancje la pagjine web di visitâ: lait a viodi achì
23 marzo 2006
Istruzions pe elezion dal Consei Comunâl di Maian
Ancje pes elezions comunâls la Regjon e à mandât pes cjasis une biele robe: al è un volantin che al clarìs cemût che si vote (o ai dite “cemût” e no “cui votâ”…). Chi in bande o ai taiât fûr la part relative ae elezion dal Consei Comunâl di Maian.
Invezit pes elezions politichis (Cjamare e Senât) al baste segnâ dome la liste e nol covente scrivi nissun non.
Istruzions pes elezions de Provincie
Îr la Regjon e à mandât pes cjasis une biele robe: al è un volantin une vore util che al clarìs cemût che si vote (o ai dite “cemût” e no “cui votâ”…). Chi in bande o ai taiât fûr la part relative ae elezion dal Consei Provinciâl.
Invezit pes elezions politichis al baste segnâ dome la liste e nol covente scrivi nissun non.
Elezions provinciâls: un episodi simpatic!
Îr o ai vût mût di fevelâ cul candidât dal centriçampe pe presidence de Provincie,“I dîs daurman la sante veretât: no votarai par lui, ma I fâs distès i auguris”: o vin fate une ridade insieme.
Percè che si pues jessi aversaris, ma mai nemîs!!!
(chi in bande l’articul dal Gazzettino di vuê che al à documentât il simpatic episodi.)
22 marzo 2006
Pro Majano: Daniele Stefanutti confermât President
La "Pro Majano" e à tornât a confermâ il President che di 6 agns a vuide la associazion: Daniele Stefanutti, che duncje al tache il so cuart mandât.
Bon Lavôr!
Chest al è il link par viodi ce che e à fat, ce che e fâs e ce che e fasarà la Pro Majano
(inte foto, Festival 2005: Stefano Andreutti, percussionist dai Zuf de Žur te sô esibizion in ocasion de scree des sculturis di Alfredo Pecile, Pablo Garelli e Alessandro Canu )
21 marzo 2006
Mi à scrit Berlusconi!!!
Vuê o soi tornât di vore e o ai cjatât une sorprese rivade par pueste: il President Berlusconi mi à scrit.
Timp indaûr i vevi mandade une mail par informâlu che ancje intun comun dal Friûl a son lis elezions. E ce isal sucedût: ve chi la foto cui siei auguris!
Grazie President!
Primevere, vierte, spring, Feder, vir, printemps, primavera...
Ce biel: vuê e tache la Primevere! Se us capite di passâ par Cjasesole, us consei di fermâsi un moment li de Torbiere: i prâts a son dute une rose… e scusait se te foto no son margaritis, ma o preferìs i cisignocs…
20 marzo 2006
PPP
Si pues ancje pensâle in maniere difarente, ma denant de gjenialitât no si pues sierâ i voi: ve ca un biel sît di viodi, lei, sintî, scoltâ e pensâi parsore… frache chi!
Atenzion: pericul!
Achì no us consei di lâ: o podaressis cjatâ un troll, o un so cusin sbilf cjargnel e che salacor us fevele par furlan! Duncje, ocjo: zone pericolose!
A Sant Denêl nol è dome pressut...
Stant che plui di cualchidun mi à za mandât ta chel paîs, come che si dîs, o ai tacât a cjalâmi un ticut ator e alore mi soi fermât a mangjâ une bocjade a Sant Denêl li di Angelico… a di chei che crodin che a Sant Denêl al sedi dome il pressut o consei di lâ a mangjâ i spaghets cu la trute! Ve chi!
19 marzo 2006
Berlusconi nol mole mai!
Chest il coment di Renzo Tondo, il dì dopo dal intervent di Silvio Berlusconi, ospit di Confindustria. “Al à dimostrât di jessi un lotadôr: ancje cuntun probleme di salût che no lu fâs cjaminâ inmò ben, si è alçât e cun grinte al à fat il so intervent. Al è il vêr leader e la base di Confidustria, il mont dai imprenditôrs, e je cun lui e cul guvier! Al baste sintî che cuant che al è jessût, dute la platee in coro e vosave “SILVIO-SILVIO!!!”.
Chi si pues lei alc di plui e ancje viodi un tocut di filmât.
Lassant un tic in bande la politiche, vuê al è Sant Josef: auguris a ducj i paris!
18 marzo 2006
La musiche dai Arbe Garbe
Usgnot o ai stât a viodi a Rivis Darcjan la serade cun Max Mauro e la musiche dai Arbe Garbe (chi in bande la cuviertine dal lôr disc “Iubilaem”). Pardabon biele: compliments al Comun e ai protagoniscj dal incuintri!
Di Max Mauro o vin za dite alc e invezit par chei che no cognossin i Arbe Garbe, si pues lâ a viodi (e sintî) alc achì...
Lis vuestris propuestis pal Cuel dal Fum
Se cualchidun al è passât par Maian, al à viodût che a son tacâts i Lavôrs sul Cuel dal Fum (chi in bande e je la tabele che e mostre cemût che al vignarà il colegament di bas fintremai parsore). Il prossim intervent al varès di proviodi la sistemazion dai prâts sul Cuel, in maniere di vê une aree verde fruibile pe citadinance. Achì si puedin fâ propuestis su cemût che si varès voie di vê chest Parc Urban.
17 marzo 2006
Rassegne stampe
Stant che mi pâr che la rassegne stampe e sedi une robe gradide, ve ca une interviste jessude sul Gazzettino di vuê.
16 marzo 2006
Elezions a Maian: presentazion publiche dai candidâts dal centridrete
Domenie ai 19 di Març tal cjistiel di Susans (Maian) aes 10.45 si presentin il candidât sindic pal centridrete Claudio Zonta e lis listis che lu poin. Cun di plui e je proviodude ancje la presince di:
- Renzo Tondo, candidât di FI pe Cjamare dai Deputâts;
- Roberto Asquini, candidât di FI pal Senât;
- Marzio Strassoldo, candidât dal centridrete ae Presidence de Provincie di Udin;
- Adriano Piuzzi, candidât di FI pal Consei de Provincie di Udin.
Ae fin ancje un bon tai, che al zove simpri!
Svolant parsore Maian e no dome...
Di provâ!
15 marzo 2006
Il bilinguisim al va indevant no dome a Maian, no dome par furlan
"Gurizan: in curt segnaletiche stradâl bilengâl" Tai prossims mês, intal Gurizan (te foto il cjistiel di Gurize), la segnaletiche stradâl di competence provinciâl e mudarà di plante fûr. Cun di fat, in graciis dai fonts de leç 482, si previôt di meti jù un miâr di cartei stradâi bilengâi par talian e furlan o par talian e sloven. La segnaletiche gnove e sarà metude ta chês zonis là che si fevele par furlane e par sloven, l’unic probleme al diven di chês zonis là che a son feveladis dutis e dôs lis lenghis, dal moment che no si pues doprâ cartei…gnove gjavade dal sît di Radio Onde Furlane
Lis vicendis dal confin orientâl, un cjapitul de nestre storie
Vinars ai 17 di Març a Tavagnà li dal centri civic aes 20.45 e je programade une serade par fevelâ di un argoment di no dismenteâ:
"La tragedia delle Foibe e dell'Esodo fanno parte della memoria di tutti gli Italiani. La Repubblica consapevole dei valori universali di libertà e democrazia, ricorda questi eventi con dolore e rispetto".
Carlo Azeglio Ciampi President de Republiche.
I relatôrs a saran Fulvio Salimbeni, docent di storie contemporanie de Universitât di Udin, e Silvio Cattalini, vicepresident de “Associazione Nazionale Venezia Giulia e Dalmazia”.
Al jere une volte il Troll...
Torzeonant par internet o ai cjatât une biele robute di lei... provait a viodi achì ...
14 marzo 2006
Chest al è il simbul de nestre liste
E chescj i 16 candidâts che a corin: Forza Italia "Cozzi, Casciano, Celotti, Floreani, Minisini, Riva, Romanini, Zucchiatti; AN "Pesenato, Di Giusto, Gaggiano, Lizzi, Rigoni; UDC "Ciani, Calligaro, Scruzzi".
Cun di plui pal centridrete e il candidât Sindic Zonta a corin ancje Lega Nord e Majano al Centro.
Par chei che a àn timp
Si sa che informâsi al coste (in timp e fadie) plui che no bruntulâ. Duncje par chei che a àn timp e vioe di imparâ lis regulis fondamentâls de grafie uficiâl de lenghe furlane, che no je chê de Filologjiche, ma chê fate buine cu la leç regjonâl 15/96. Chi in bande e je la home page dal Centri Friûl Lenghe 2000 e chest invezit al è il link ae sezion didatiche: imparìn il furlan
13 marzo 2006
La lenghe no je dome culture
Pedalant in Patagonie cun Max Mauro
Cun plasê o fasìn ancje cheste segnalazion: forsit o vês sintût che Max Mauro, gjornalist curiôs e ciclist aventurîr, al à di pôc publicât “Patagonia controvento - Viaggio a pedali lungo il Camino Austral e la Terra del Fuoco”: un viaç inte Americhe Latine cuntun mieç lent e indipendent: la biciclete! Une pedalade dilunc un continent par cognossi no dome un puest che al sa inmò di aventure, ma soredut oms e memoriis dal passât. 1800 km ae discuvierte di int, ma ancje di se stes. Di lei!
(edicicloeditore 2006, chi in bande la cuviertine).
Max Mauro e Arbe Garbe a Rivis Darcjan
Dal Comun di Rivis Darcjan-Assessorât ae culture nus rive cheste segnalazion: sabide ai 18 di Març aes 21.00 li dal Centri Civic in place a Rivis, Max Mauro al presente il so libri “La mia casa è dove sono felice” (ed. Kappa Vu 2005, chi in bande la cuviertine). Cun lui a saran i Arbe Garbe, che in formazion acustiche a compagnaran cun musichis a teme cheste biele serade di leterature e riflession su la migrazion. Un apontament di no pierdi!
12 marzo 2006
Il Tiliment al passe ancje par Bruxelles
Fevelìn in tic di Ambient: lunis passât i Sindics di Ruvigne, Pinçan, Spilimberc, Sant Denêl e Dignan a son stâts a Bruxelles par fevelâ dal Tiliment e par manifestâ la lôr (ma che e je ancje la mê) contrarietât ae realizazion des cassis di espansion tal Tiliment. Chi in bande e je la simulazion de prime casse (indi àn di fant 3). Grazie ae associazion Assieme per il Tagliamento, par vêmi prestade la foto. Lait a viodi il lôr sît intenet www.assiemeperiltagliamento.org.
Salvìn il Tiliment! Tiliment libar!
NO CASSIS DI ESPANSION TAL TILIMENT!
Temperadure in aument ancje in place a Maian / 3
A Maian a saran in 4 a cori par deventâ Sindic.
Chi sot i nons dai candidâts pe incarghe di Prin Citadin di Maian e lis listis di riferiment:
- Claudio Zonta: poiât di FI-AN-UDC, Majano al Centro, Lega Nord;
- Patrick Bortolotti: poiât di Patrick per Majano;
- Margherita Plos: poiade di Alternativa Sociale;
- Lieto Molinaro: poiât di Unione per Majano, la Nuova Majano, Vivere Majano.
Buine corse a ducj!
11 marzo 2006
Temperadure in aument ancje in place a Maian / 2
Come che o disevi chê altre dì, no dome Zonta e Molinaro si contindaran la poltrone di Sindic di Maian: ancje Margherita Plos si è candidade pe corse al puest di Prin Citadin.
Ma sino sigûrs che nol sedi inmò cualchidun?...
10 marzo 2006
O soi tornât in piste!
doman sabide ai 11 di Març a scjadin i tiermins pe presentazion des listis dai candidâts pe elezions comunâls dai 9 e 10 di Avrîl dal 2006: al è ancje il gno non.
Parcè che o ai inmò alc di dî e soredut voie di fâ par Maian e pe int dal gno paîs!
Forsit e je la decision plui dificile... Ma mi plasin lis sfidis, soredut chês cun me stes!


c: text/html

text:
Jainisim
Il Jainisim e je une religjon nassude tal VI secul prime di Crist come riforme dal Induisim. La peraule Jainisim e ven dal sanscrit Jina (vitoriôs)
E à cirche sîs milions di fedêi sore dut in Indie, cu 'nt une gruesse influence in ducj i cjamps massim in chel culturâl.
Al è interessant notâ che Ghandi al veve des simpatiis par cheste religjon e al doprà la no violence e il fâ ats bogns te so filosofie di vite.
Concezions[cambie | modifiche il codiç]
Lis principalis concezions dal Jainisim a son l’ahimsa (la no violence) e il karma.
L'univiers al ven crodût eterni, ven a stâi che nol è mai stât creât, ma che al passe in une schirie cence fin di stadis.
Chel atuâl al sarès un cicli di declin e il seguitîf al sarà di rinassite.
La realtât e je fate di doi principis eternis, il Jiva (il spirit) e il Ajiva (il no spirit, la materie).
Cualsisei contat fra chescj doi principis al origjine la soference dal spirit. Lis buinis azions e l’assetisim a fasin in mût che un al vedi un karma plui lizêr e te reincjarnazion dopo la muart al varà un Jiva plui alt. Se si rivarà a vê un Jiva libar dal Ajiva al finirà il cicli des reincjarnazions e de soference.
Il Jainisim al à patît dai periodis di persecuzions sei dai musulmans sei dai bramins indians.

robotstxt: allowed

filter: keep


text:
Spiritualitât
La spiritualitât al è dut ce che al à a ce fâ cul spirit rivant fin a la credince di fuarcis sorenaturalis (tant che te religjon).
La spiritualitât e je une carateristiche di dutis lis religjons. Tal cristianisim par esempli si clame spiritualitât il mût in cui i fedêi a manifestin la lôr fede. Formis fûr dal ordenari di spiritualitât a vegnin tocjadis dai mistics.
A son dai oms che a rivin a tips di spiritualitât ancje cence jessi part di une religjon codificade. Dai moviments religjôs modernis, come la new age, a lavorin un grum su la spiritualitât.


text:
I sghirats ocitans a rivin in Cjargne. Vinars ai 2 di Setembar a Ravasclêt, dentri dal program de rassegne MusiCarnia, inmaneade de bande de associazion Euritmica di Udin, al è un conciert dai Lou Seriol, par sigûr une des bands plui innomenadis di chê che o podaressin clamâle «musiche ocitane fuarte».
La formazion che e rive de Val d’Estura, che cui che al frecuente il nestri blog al cognòs avonde ben, no dome pai tancj concierts fats ator in chescj agns ma ancje pe sô presince cuntun toc dentri dal cd che al compagne il libri Occitania, Friuli, Europa. La mia lingua suona il rock, e varà il compit di screâ il gnûf palaçut polifunzionâl de localitât turistiche cjargnele dongje dal Çoncolan. Si tache a vot e mieze sot sere.
La serade seguitive, sabide ai 3, MusiCarnia e va indenant cuntun altri conciert di gale: simpri a Ravasclêt, tal palaçut polifunzionâl, simpri a tacâ di vot e mieze, al sunarà e al cjantarà Luigi Maieron, cjantautôr cjargnel une vore cognossût e innomenât sei in Patrie che inaltrò.
Un biel incuintri in musiche tra Ocitanie e Friûl che al vierç la ultime part de rassegne rassegne MusiCarnia, tacade ancjemò ai 29 di Avrîl, che vie pe Sierade e proviôt altris apontaments dedicâts ae musiche, ae comunicazion e ae creativitât in lenghe furlane.
Ai 22 di Otubar a Dimpeç e sarà une performance di Hybrida Light Show e DJ Tubet, tra hip hop, reggae, dub e sperimentazions musicâls e visivis, ai 12 di Novembar a Tumieç i FLK a presentaran dal vîf il lôr omaç al poete Federico Tavan, Adieu Monsieur Federicó, e di Otubar dicembar Lino Straulino, i Carnicats e i speakers di Radio Onde Furlane a coordenaran une schirie di laboratoris su musiche, creativitât e comunicazion cui fantats des scuelis superiôrs de Cjargne.


text:
Tant gnervôs, pôc zûc, nissun gol e un pont par om. Udinese – Lazio e je une partide grise, cence spetacul e cun tantis emozions che a divegnin dome de tension che e je tal cjamp, dal pês des ultimis trê sconfitis patidis dai blancs e neris, dal anulament di tre goi – ma in ducj i câs Celi al à reson – e de fuarce morâl dai tifôs furlans, che a àn un funzion fondamentâl tal sapontâ la resistence dal Udin, in dîs cuintri unidis par plui di mieç incuintri.
E finìs zero a zero e la scuadre di balon furlane e cjape chel pontut, che al zove almancul un pôc al morâl e ae classifiche. La formazion di Colantuono e mostre ancje une buine dose grinte e caratar, intant che sul plan tatic e tecnic al reste simpri un grum di lavôr ce fâ.
Il prin dât positîf pal Udin al è la sô partence. I blancs e neris si fasin viodi indenant cun Wague, cun Edenilson e cun Badu, intant che la Lazio sul imprin e somee vê dome chê di lassâ che i parons di cjase si sbrochin cence però fâ dams des bandis di Berisha. Il timp al passe, cussì, cence padins ni di une bande ni di chê altre.
Al minût numar vincjesiet al rive il prin moment di svolt de partide: assist di Edenilson pal gnûf blanc e neri Kuzmanovic, conclusion dal serp dentri te puarte di Berisha e gol anulât de bande di Celi dopo de segnalazion, tardive, di un fûr zûc de bande dal so colaboradôr Manganelli.
Probabilmentri vuardeliniis e arbitri a àn reson, ma la lentece des lôr decisions a son tant che benzine sul fûc e la clime si scjalde, massime tra i zuiadôrs dal Udin, cun Thereau che cualchi minût plui indenant al cjape une amonizion par vie des sôs protestis.
La Lazio e profite de situazion: e sburte un tic di plui indenant e cussì si svicine al gol, cuntun biel cross di Candreva, che al ven tocjât no masse ben di Karnezis e al devente une bale di aur par Djordjevic, che si imberdee e nol disfrute la ocasion.
Prime de polse e rive ancje la espulsion di Danilo, che al cjape il secont cartelin zâl par vie di une pidade, che e fâs mâl ma che e somee involontarie, a dam di Djordjevic, che par chel al scuen fâsi cambiâ cun Matri. Cun di plui e je june altre ocasion pai ospits, cun Konko che al tire fûr bersai.
Tal secont timp la Lazio si zove de superioritât numeriche, no no rive a meti dongje masse ocasions, fûr che une conclusion di Cataldi, fermade di Badu, un tîr cul cjâf di Konko che al va fûr e un tîr a bersai di matri, che però nol ven convalidât par fûr zûc. L’Udin no si piert pai trois e al tire sù murais di difese, cun Colantuono che al gjave Zapata par Herteaux, Matri al segne un altri gol che nol è valit, stant che par tirâ si libere di Piris in maniere iregolâr, e la partide e va indenant tra protestis e barufis.
Dongje de fin, Celi al tire fûr il cartelin ros ancje par Matri e al è timp ancje par une barufe tra lis dôs bancjinis, protagoniscj i dirigjents Infurna e Manzini.
Prossime partide miercus a Empoli.


text:
No je dome la musiche, che par plui motîfs e à une sô fuarce particolâr. Ancje la produzion audiovisive e je sei une forme di esistence e resistence culturâl des lenghis minorizadis che un strument pe lôr promozion, intune suaze complessive di tutele e normalizazion.
Al è emblematic ce che al è saltât fûr intai ultins trente agns in Friûl e par furlan, a tacâ dal classic e pionieristic “Maria Zef” e di chel “cult movie” che al è “Lidrîs Cuadrade di Trê”.
La “Mostre dal Cine Furlan” e il “Concors par Tescj Cinematografics in Lenghe Furlane” a àn judât il disvilup di gnovis produzion. La funzion di chestis dôs manifestazions inmaneadis dal CEC – Centro Espressioni Cinematografiche di Udin e je, in chest setôr, sù par jù compagne di chê davuelte tal cjamp de musiche dal “Premi Friûl”.
Juste une desene di dîs indaûr, ai 18 di Dicembar, si è davuelte li dal Visionario di Udin la premiazion de novesime edizion dal “Concors”.
Ve chi cemût che e je lade.
La jurie de novesime edizion dal “Concors par Tescj Cinematografics in Lenghe Furlane”, componude di Giorgio Cantoni, Roberto Iacovissi e Donato Toffoli, che si jerin dâts dongje ai 9 di Otubar dal 2012, dopo di vê valutât ducj i lavôrs presentâts in concors e à assegnât chescj premis:
Pe sezion senegjaturis il prin premi al è lât a “La conte dal re e da la badante” di Andro Peressutti e Riccardo Sabbadini cun cheste motivazion: “Pe sô origjinalitât e pal stîl inovatîf riferît aes tematichis frontadis intune prospetive sureâl e metafisiche”.
Cun di plui, la jurie e à vût chê di segnalâ la senegjature “La strie” di Linda Picco e Andrea Carta cun cheste motivazion: “Une senegjature sute, svelte e ben sestade”.
Pe sezion storiis par film, la jurie e à decidût di segnalâ “La cliniche dai mats” di Flavio D’Osualdo cun cheste motivazion: “Une storie contade cun fantasie, cuntun bon ritmi e cun capacitât di coinvolziment”.
Pe sezion storiis par film la jurie no à assegnât il prin premi e pe sezion dedicade ai saçs e à decidût di no assegnâ nissun ricognossiment.
Pal 2012, la jurie e à conferît il premi “Mario Quargnolo” – premi bienâl dedicât a autôrs e personalitâts dal mont dal cine che a àn dât un contribût sostanziâl pe cressite dal audiovisîf furlan – al regjist Massimo Garlatti-Costa cun cheste motivazion: “Pal impegn inte ativitât che al puarte indenant di agns incà par un cine in lenghe furlane di cualitât e inovatîf”.
Tra lis altris, Massimo Garlatti-Costa al veve partecipât cuntune sô opare a di une iniziative inmaneade a Turin de associazion Lidrîs e Butui ancjemò tal 2003.
Dilunc de serade, tra premiazions e proiezions, a son stadis presentadis ancje dôs publicazions: il numar 11 de riviste di cine in lenghe furlane “Segnâi di lûs” e il libri “I lûcs dal cine / I luoghi del cinema / Kraji filma” di Carlo Gaberscek.


text: Miercus ai 28 di Setembar 2016 aes vot e mieze di sere, inte Parochie di San Josef Artesan (Plaçâl da la Pâs, Stracis), il comitât Stracis e il Comitât Stop TTIP a inmanein la cunvigne "Cosa è il TTIP?". Elena Mazzoni, coordenadore nazionâl dal "Comitato Stop TTIP ITALIA", e EMILIA ACCOMANDO, coordenadore dal "Comitato Stop TTIP UDINE" a rispuindaran aes domandis e a tignaran un discors cui citadins. Il TTIP – Tratât Transatlantic par il Cumierç e i Invistiments al è un acuardi tra Stâts Unîts e Europe, par cumò in cors di negoziazion, che al ponte a butâ jù i dazis ma ancje tantis des normis costruidis in Europe par prudelâ il lavôr e la sigurece tant che la salût e l'ambient. L'event al ven realizât cul patrocini dal Comun e de Provincie di Gurize.


text: Sabide ai 1 di Otubar lis stradis e lis placis dal centri di Monfalcon si jemplaran di colôrs, musichis e coreografiis par Monfalcone Danza, Festival di Danze che par chest an al varà par sogjet i cuatri elements (fûc, aiar, tiere e aghe). In graciis de colaborazion dai Comitâts di rion, scuelis primariis de citât e une vore di scuelis di danze, di fat, tacant di buinore al sarà pussibil viodi e cjapâ part a lezions, esibizions e coreografiis. Il festival si sierarà cuntun event ae fin in place de Republiche. Par discjamâ il program de iniziative cliche culì.


text:
Il comitât
esecutîf de FIFA, organisim che al regole il mont dal balon a nivel
mondiâl, al à dât il permès ai siei associâts di zuiâ partidis
amichevulis cu la rapresentative dal Cossovo. Par solit chest al è
l'ultin pas prime de jentrade di une rapresentative statâl inte
federazion e duncje de sô partecipazion aes competizions
internazionâls. La decision e à però cjatât la oposizion dure de
Serbie e ancje dai vot membris de UEFA che a son inte FIFA che a àn
ricuardât cemût che il regolament de federazion nol permeti la
adesion plene di stâts che no son membris de ONU. La federazion
serbe e à fevelât di decision "politiche" che e varà
consecuencis pesantis su dute la regjon.
Une vore
plui grivie di chê cossovane e je invezit la situazion des
rapresentativis sportivis dal Paîs Basc, dai Paîs Catalans e de
Galizie che zaromai di agns a domandin il ricognossiment uficiâl des
lôr scuadris nazionâls. La cuistion e je stade tornade a proponi
intun document presentât ta chestis zornadis intal Parlament di
Madrid là che si domande al guvier spagnûl di gjavâ i pidiments
che a impedissin il ricognossiment internazionâl des rapresentativis
di chestis trê nazionalitâts. A poiâ la domande a son ancje i
parlamentârs di Amaiur, CiU, ERC, BNG e ICV.
Font:
Balkan Insight, 22-23/05/12; Gara, 21/05/12


text:
Intal
secont turni des elezions presidenziâls francesis, il candidât
socialist al è stât il plui votât ancje in Ipar Euskal Herria, o
sei il Paîs Basc setentrionâl. E je la prime volte che intes
provinciis baschis francesis (Lapurdi, Nafarroa Beherea e Zuberoa) la
maiorance e vote par un candidât di çampe. Intun teritori là che,
par tradizion, la çampe e à plui consens, Hollande al è rivât
fintremai al 62,83% des preferencis, ma ancje in localitâts là che
par solit a jerin plui fuartis lis diestris, tant che la capitâl
Baiona / Bayonne, il candidât socialist al à cjapât la maiorance
dai vôts (59,26%).
Font:
Gara, 07/05/12


text:
Il comitât
parlamentâr cravuat pes minorancis al à pandût la sô condane pes
declarazions di stamp razist indreçadis cuintri dai rom. Tai ultins
timps i atacs cuintri dai rom a son simpri di plui e aromai no si
fermin dome aes peraulis. Al è ce che al è sucedût, par esempli, a
Skabrnja dulà che une famee rom e je stade obleade a lassâ lis sôs
proprietâts dopo di une lungje schirie di menacis fatis indenant
ancje dal sindic dal paîs che al à fat savê che a Skabrnja nol
sarà mai puest ni pai serps, ni pai rom. Declarazions e
compuartaments raziscj a rivin di fat ancje di rapresentants des
istituzions e di cui che al varès di fâ rispietâ la leç, tant che
il comandant de polizie di Osijek. E se la ministre pai forescj e à
condanât cheste gnove ondade di razisim, altris rapresentants dal
guvier cravuat a àn mostrât sintiments di asse o di dispresi pai
rom.
Font:
Balkan Insight, 10/05/12


text:
La organizazion Iniciativa pol Asturianu
e à invidât dutis lis formazions politichis che a parteciparan aes elezions
autonomichis dai 25 di Març a doprâ la lenghe proprie des Asturiis ancje pe lôr
campagne eletorâl. L’asturian al è un patrimoni di ducj i citadins di cheste
comunitât e al è duncje impuartant che i partîts lu doprin intai lôr intervents
par radio, par television, sui gjornâi, su lis rêts sociâls, sui manifescj e
ancje intant dai comizis. La organizazion e à ancje domandât aes formazions
politichis di impegnâsi par ricognossi al asturian un statût di uficialitât
dentri de comunitât autonome.
Font: La Voz de
Asturias, 08/03/12


text:
Al è
nassût il Consei di politiche linguistiche dal ocitan aranês. Lis
fondis pal svilup di cheste gnove struture a son di une bande il
statût di autonomie de Catalogne, e di chê altre la leç
linguistiche dal 2010 che e ricognòs, e garantìs e e promôf l’ûs
dal ocitan aranês in ducj i setôrs. Lis normis che a regolin la
organizazion e il funzionament dal Consei a son stadis fatis buinis
intant de riunion de comission bilaterâl che e viôt adun i
rapresentants dal guvier catalan e dal comun di Aran. La Val di Aran,
di fat, al è l’unic toc dal teritori de comunitât autonome de
Catalogne là che si fevele par ocitan.
Font:
Generalitat de Catalunya, 18/05/12


text:
Dopo
cuasi doi agns di sperimentazion dentri dai dipartiments de Comunitât
autonome, tal Setembar dal an passât il guvier galizian (Xunta)
al veve metût a disposizion di ducj i citadins Gaio,
il servizi di traduzion automatiche di tescj par e dal galizian. Tai
prins cinc mês di funzionament il tradutôr al è stât doprât par
voltâ plui o mancul un milion e 300 mil tescj. Gaio
– che si rapuarte no dome cul spagnûl, ma ancje cun portughês,
inglês, francês e catalan – al pues jessi ancje personalizât cul
acès a repertoris specialistics e di toponomastiche.
Font:
Lingua.gal,
06/03/16


text:
Babêl Europe no si ferme nancje vie pes fiestis di Nadâl e dal ultin dal an. La trasmission cuindisinâl dedicade ae produzion musicâl tes lenghis minozadis dal continent, che di passe cuatri agns e fâs part de programazion di Radio Onde Furlane, … Continue reading
Category Archives: MUSICHE
Suns Ladinia. And the winner is… Doro Gjat
Une altre biele serade di musiche, di lenghis, di fieste e di creativitât. Îr l’altri a Moena, tal Teatri Navalge, Suns Ladinia, la manifestazion dedicade ae produzion musicâl tes lenghis minorizadis de Europe alpine e mediteranie, e à mantignût ce che si spieatavisi in cont de cualitât e de varietât des propuestis musicâls presentadis e dal nivel gjenerâl dal spetacul.
In continuitât cun chê che e je la storie de rassegne nassude in Friûl tal 2009 e che di in chê volte si à davuelte a Udin, tai Grisons tal 2011, in Ladinie – simpri a Moena – tal 2013 e in Sardegne, tal 2015, e je stade une serade plene di… Suns. Trê i elements di fonde: cjançons bielis, cjantadis e sunadis ben; teatri plen cuntun public atent e content; conduzion de manifestazion cun snait e cun passion par cure dal atôr e animadôr furlan Michele Polo e de cjantautore fassane Martina Iori.
Sul palc dal Navalge il supergrup ocitan TRIP, il performer sart Arrogalla, il cjantautôr ladin Marco Mattia, il rapper cjargnel Doro Gjat, il cjantautôr de Grecìe Salentine Rocco De Santis, la cjantante rumance She, York e i rockers ladins Berdon a son stâts bulos tes lôr esibizions, che a àn marcât lis diviersis carateristichis di ognidune des propuestis musicâls.
I components de jurie (la ladine Lucia Gross, la furlane Mojra Bearzot, il rumanç Jachen Prevost, l’ocitan Stefano Degioanni, il sart Giancarlo Palermo e il grico Pantaleo Rielli) a àn vût il lôr bon ce fâ par sielzi il vincidôr, ma a àn rivât a cjatâsi in cunvigne sul non di Doro Gjat e su la sô cjançon Discolce, «pe capacitât di contâ une storie contemporanie, cuntune paronance grandonone de metriche, cuntun lengaç musicâl atuâl e lizêr e cuntune presince seniche trative».
Cun di plui a àn dât une menzion speciâl a Is di Arrogalla «pal sunôr potent e alternatîf, che al met dongje lis espressions de tradizion intune produzion di avanguardie europeane».
Intat che la jurie e jere daûr e fâ lis sôs valutazions, il spetacul al è lât dilunc cun doi moments dedicâts ae musiche contemporanie par ladin: la proiezion dal video Zenza de te dal grup Lingue Morte e je stade in chel istès un omaç dedicât ae ativitât di chê band ironiche e pevarine e un ricuart di Valentino Croce ‘Lere’, innomenât personaç dal panorame de musiche contemporanie par ladin, za cjantant di chê formazion e di altris grups fassans; il piçul conciert di Martina Iori e Stefano Merighi al à palesât la vivarosetât de cjançon ladine.
Chê stesse carateristiche e veve cjatât une rapresentazion concrete za vie pe prime part de serade cu lis esibizions di Marco Mattia e dai Berdon.
Propit i cuatri zovins fassans, che a messedin tescj par ladin e rock ruspiôs, a àn cjapât il premi dal public. Par chel ai 3 di Dicembar a saran ancje lôr a Udin, adun cul vincidôr Doro Gjat e cun chei altris grups e soliscj che a son stâts selezionâts tra i cincuante di lôr che a àn fat indenant la lôr candidature, pe serade finâl dal festival european des arts tes lenghis minorizadis Suns Europe.
Suns Ladinia, a Moena lis cjançons e lis lenghis de Europe alpine e mediteranie
E je rivade la zornade dai 19 di Novembar. Usgnot a Moena, tal Teatri Navalge, si fasarà Suns Ladinia, la manifestazion dedicade ae produzion musicâl tes lenghis minorizadis de Europe alpine e mediteranie.
Chel che par ladin si clame Festival dla ciantia ti lengac di mendranza al è la edizion di chest an de rassegne nassude in Friûl tal 2009 e che di in chê volte si à davuelt in maniere plui o mancul alternade a Udin e inaltrò: tai Grisons tal 2011, in Ladinie – simpri a Moena – tal 2013 e in Sardegne, tal 2015.
A tacâ dal an passât, cun Suns Sardigna, cheste manifestazion, che e cuvierç il Stât talian, la Slovenie, la Austrie, la Svuizare e la part sud ocidentâl dal Stât francês (la Corsiche, la zone francoprovençâl e part di chê ocitane), e je la preselezion ‘live’ – par grups e soliscj di cheste part dal continent european – de sezion dedicade ae musiche di Suns Europe, il festival european des arts tes lenghis minorizadis, che si davuelzarà te capitâl dal Friûl dal 1n ai 3 di Dicembar.
Par chel la serade di Moena, che e je za interessante par so cont, e domande ancjemò plui curiositât e plui atenzion. I siei protagoniscj a saran il rapper cjargnel Doro Gjat, il performer sart Arrogalla, il cjantautôr de Grecìe Salentine Rocco De Santis, la cjantante rumance She, York, i rockers ladins Berdon, il lôr paisan Marco Mattia e i ocitans TRIP.
Suns Ladinia e je une manifestazion inmaneade cul coordenament de associazion La Grenz e cu la poie des istituzions di chenti. La sô direzion artistiche e je par cure di Enrico Tommasini, musicist implicât di tancj agns in diviers progjets e par chel une vore cognossût ancje fûr de Ladinie e dal Trentin. La conduzion de serade e sarà par cure dal atôr e animadôr furlan Michele Polo e de cjantautore fassane Martina Iori.
L’event al tache a 9 di gnot.
Suns di ogni sorte e alc altri ancjemò te gnove pontade di Babêl Europe
A mancjin pôcs dîs ai 19 di Novembar, cuant che a Moena, te ladine Val di Fasse/Val de Fascia, li dal Teatri Navalge si fasarà Suns Ladinia – Festival dla ciantia ti lengac di mendranza, la manifestazion dedicade ae produzion musicâl tes lenghis minoritariis de Europe alpine e mediteranie.
Cun di plui chi di mancul di trê setemanis al sarà il prin di Dicembar cuant che a cuatri e mieze dopo di misdì si screarà in maniere uficiâl la seconde edizion di Suns Europe, il Festival european des arts tes lenghis minoritariis che si fasarà a Udin li dal Teatri gnûf Giovanni da Udine.
La gnove pontade di Babêl Europe, l’apontament cuindisinâl che al puarte lis scoltadoris e i scoltadôrs di Radio Onde Furlane a torzeon tra grups, soliscj, lenghis, musichis, minorancis e nazions cence stât, vuê in direte a 11 a buinore e doman in repliche a une dopo di misdì, no podarà fâ di mancul di cjalâ in direzion di chês dôs manifestazions.
Par chel, e sarà une trasmission dedicade a Suns… di ogni sorte. Di une bande, cu lis ultimis gnovis in cont de manifestazion che si davuelzarà cheste sabide, ancje parcè che e je une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature. Di chê altre propit cul inviament dal cont par ledrôs in direzion di Suns Europe e cu la scolte des cjançons di cualchidun dai protagoniscj de sezion musicâl di chê manifestazion.
Te scjalute dal program al sarà ancje alc altri, sgarfant ator tra jessudis discografichis babelichis saltadis fûr tai ultins mês, a tacâ di Navega!, il disc plui resint di Moussu T e Lei Jovents e di Lis conseguenzis dal deliri, il secont cd di Rive No Tocje.
Babêl Europe si pues scoltâle su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e, dopo des dôs emissions di vuê e di doman, ancjemò in rêt.
Babêl Europe «in Onde» ancje il 1n di Novembar
Vuê al è il 1n di Novembar, ma Babêl Europe nol fâs fieste e al da apontament aes sôs scoltadoris e ai siei scoltadôrs a 11 a buinore in direte (e in repliche doman ai 2 a une dopo di misdì) simpri su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu).
Il program cuindisinâl dedicât ae creativitât musicâl tes lenghis minorizadis al pontarà la sô atenzion soredut su lis gnovis che a rivin in cont di Suns Europe, il festival des arts performativis in lenghe minoritarie che si davuelzarà a Udin dal 1n ai 3 di Dicembar, e soredut su chês che a tocjin Suns Ladinia, festival de musiche tes lenghis minoritariis de Europe alpine e mediteranie, che al è une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature.
Il viaç tra lenghis, musichis, minorancis e nazions cence stât, che con frecuence cuindisinâl al cjate spazi tal palinsest de radio libare dai furlans, al larà daûr dai nons dai grups e dai soliscj che ai 19 di Novembar a sunaran a Moena, te ladine Val di Fasse/Val de Fascia, li dal Teatri Navalge.
Cussì, dopo che dôs setemanis indaûr a jere stade fate una cerce des cjançons presentadis dal cjantautôr de Grecìe Salentine Rocco De Santis, Discolce dal rapper cjargnel Doro Gjat e dal musicist sart Arrogalla, vie pe gnove pontade di Babêl Europe si scoltarà la musiche dai ocitanis TRIP, de rumance She, York, dai ladins Berdon e dal lôr paisan Marco Mattia.
E sarà ancje la ocasion par ricuardâ la biele esibizion de cjantante algherese Claudia Crabuzza alì dal Teatri Ariston di Sanremo pe edizion di chest an dal Premi Tenco.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.
Rive No Tocje, al rive il disc gnûf e si presente a S. Zuan ai 30 di Setembar
Il Povolâr Ensemble al cjantave «O vin fat 30 e o fasarìn 31». Par Musiche Furlane Furlane (MFF), la etichete discografiche nassude tal 1999 de esperience di Radio Onde Furlane e dal Premi Friûl, si podarès mudâ chel ritornel in cheste maniere: «O vin fat 50 e ancje 51».
Cun di fat, doman ai 30 di Setembar, si fasarà la presentazion uficiâl dal disc numar 51 dal catalic di MFF, cuntun event che al somee une vore interessant.
Il cd, che il so titul al è Lis conseguenzis dal deliri, al è il secont album dai Rive No Tocje, la cubie formade dal ‘Citòs’ e dal ‘Polente’ – ven a dî: Fabrizio Citossi e Franco Polentarutti – che te Basse Furlane al è za di cualchi an che a metin adun ispirazion poetiche e rock blues fûr dai schemis.
Dopo di Svuaze, il prin disc autoprodusût, saltât fûr sù par jù doi agns indaûr, che al jere minimalist te confezion e scalembri tai contignûts, i Rive No Tocje a son tornâts in studi e cumò a dan fûr une altre racuelte che e conferme il lôr stîl no covenzionâl, cun sunôrs e visions là che si incrosin il delta dal Mississippi e i rapârs e lis bocjis dal Ausse-Cuar, de Ziline e dal Cormôr e cun peraulis sfolmenadis che a van daûr dal cd di esordi e de linie poetiche dai Trastolons, che passe cuindis agns indaûr a vevin salvoltât e tornât a inventâ la scriture furlane in sens babelic e caraibic.
In dut a son cutuardis tocs, cun divagazions psichelichis e sgrasais sonics e cun tescj che a son ironics, sureâi o ben atents viers di argoments di caratar storic o sociâl, cemût che a sclarissin titui tant che Polente against the machine, Manzin stomp, Vuere artesiane e Lis brigadis rosè.
Par meti dongje il disc, il ‘Citòs’ e il ‘Polente’ si son zovâts de colaborazion di une schirie di amîs musiciscj, che juste doman a sunaran dal vîf pe presentazion dal ‘prodot finâl’. L’apontament al è a tacâ di nûf di gnot alì de sede de associazion Rozaleo (Vie Rome 61), a Sant Zuan dal Nadison.
Cussì, te serade, inmaneade di Radio Onde Furlane, Rozaleo e Blues Club 356, i Rive No Tocje a vignaran compagnâts di Claudio Cojaniz, Fabian Riz, Jvan Moda, Mauro Raddi e di une rapresentance dai Trastolons.
Tra chei che a vevin lavorât tal disc dai Rive No Tocje al jere ancje Raff BB Lazzara, che nus à lassât cualchi mês indaûr. La fieste-conciert dai 30 di Setembar e sarò ancje un ricuart e un omaç ae sô memorie.
‘Com un soldat’, l’album di Claudia Crabuzza al vinç la Targhe Tenco
Vuê vie pe buinore, juste cuant che e jere finude la gnove pontade di Babêl Europe là che si veve fevelât ancje dai finaliscj dal Premi Tenco, e je saltade fûr la biele gnove.
Te sezion dedicade aes produzions fatis tai dialets talians e tes lenghis minoritariis, che però a continuin a clamâle – a disin: «per praticità» (???) – dome «album in dialetto» (???!!!), la Targhe Tenco e vignarà dade a Claudia Crabuzza pal so disc par catalan algherês Com un soldat, ex aequo cun O sanghe, il biel disc di James Senese & Napoli Centrale.
Al è un ricognossiment pardabon meretât, parcè che Com un soldat al è un disc bielon no dome di scoltâ, ma ancje di lei (l’ûs «normâl» de lenghe catalane al è pardabon preseabil) e di cjalâ (par vie de cure de vieste grafiche).
Claudia Crabuzza, che za di un pôcs di agns e met dongje personalitât, vôs, musiche e peraulis par talian, par sart e soredut par catalan algherês, cun risultâts simpri une vore interessants, e pant inte maniere miôr lis sôs cualitâts e il rivoc des sôs esperiencis tal cjamp de composizion, de interpretazion e de produzion.
Implicade a tacâ dal 2000 tal progjet Chichimeca e vincidore, in cubie cun Claudio Gabriel Sanna, de edizion 2012 dal festival de cjançon tes lenghis minoritariis de Europe alpine e mediteranie, Suns, vie par chescj agns e à colaborât cun diviers musiciscj, in Sardegne, in Italie e inaltrò.
Tal so album solist, dât fûr te Vierte dal 2016, si pierdisi cun plasê dentri di dîs tocs plens di sostance e di caratar, cun sugjestions pop, lidrîs rock, influencis folk e tension poetiche.
Chel che al tache cun ‘Repic’ e che si siere cun ‘Arena i sal marí’ al è un viaç inmagant e scalembri, che al tocje il cûr, lis orelis e il cerviel cu la intensitât di cjançons tant che ‘Mare antiga’ e là che si cjatin ancje un omaç a Frida Kahlo, un ricuart di Lhasa de Sela e un adatament di un toc di Bianca d’Aponte.
Doi agns indaûr chel stes ricognossiment lu cjapave il furlan Loris Vescovo cul so disc Penisolâti.
Une recension di Com un soldat si pue leile ancje sul numar di Avost di chest an de La Patrie dal Friûl.
Babêl Europe, su Onde Furlane si cerce il gnûf disc di Moussu T e lei Jovents
Un viaç de Ocitanie ae Carelie e di Parîs ae Catalogne, tra events, ricorencis, storie e novitâts discografichis.
Ancje la seconde pontade dal mês di Setembar di chest an di Babêl Europe si presente une vore siore di contignûts: musiche di scoltâ e altris informazions e segnalazions ‘babelichis’.
Il program cuindisinâl dedicât ae produzion musicâl tes lenghis minorizadis dal continent – che si pues scoltâlu vuê, martars ai 20, a 11 a buinore in direte e doman, miercus ai 7, in repliche a une dopo di misdì, te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) – al pontarà la sô atenzion su la Diada, la fieste nazionâl catalane, che e cole ai 11 di Setembar, su la Zornade europeane des lenghis (la setemane che e ven, ai 26 di Setembar) e suntune iniziative di pueste inmaneade in Sardegne sabide ai 24 e domenie ai 25, e su la Zornade europeane de culture ebraiche (domenie passade, ai 18). Dut chest al vignarà cuinçât cu la musiche di Marina Rosell e dai Klunk.
Dentri di Babêl Europe si fevelarà ancje di Suns Europe, di scuele e (ancjemò) dal Premi Tenco e de sô sezion dedicade aes produzions fatis tai dialets talians e tes lenghis minoritariis, che però a continuin a clamâle dome «album in dialetto» (???!!!), che tra i siei cinc finaliscj al è ancje il disc Com un soldat di Claudia Crabuzza. Cuntun salt indaûr tal timp di sù par jù cuarante agns, si tornarà a scoltâ ancje la cjantante ocitane di divignince furlane Josiana Vicenzutto.
Ma e sarà soredut la ocasion par fâ une cerce di Navega, il gnûf disc di Moussu T e lei Jovents , che la sô jessude uficiâl e je proviodude par vinars ai 23, e par viodi ce che al nas te galassie babeliche nostrane di Musiche Furlane Fuarte, cul gnûf disc di Rive no tocje.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.
Al torne Suns Europe. La creativitât tes lenghis ‘altris’ si da adun in Friûl
Chi di sù par jù doi mês Udin e il Friûl a tornaran a jessi il cûr de Europe de diversitât linguistiche e des sôs espressions creativis plui vivarosis. Dai 29 di Novembar ai 3 di Dicembar si davuelzarà la seconde edizion di Suns Europe, il Festival european des arts performativis tes lenghis minoritariis, nassût in Friûl tal Sorinvier dal an passât.
Ancje chest an la manifestazion, metude adun cul jutori de ARLeF, cul coordenament de cooperative Informazione Friulana/Radio Onde Furlane e cu la colaborazion di une schirie di sogjets e istituzions dal Friûl e dal rest de Europe, e vûl jessi une ocasion di incuintri e di confront tra individuis, grups, lenghis, teritoris e comunitâts. Minorancis e nazionalitâts di dute la Europe che a tirin fûr la lenghe e si contin lôr e a contin il mont daûr de lôr cjaladure specifiche e cu la lôr lenghe, cun braùre e cence pôre o prejudizis. Sunôrs, visions, peraulis, ideis, espressions di identitâts che a esistin e che a resistin, che si cognossin, si ricognossin e si fasin cognossi e ricognossi cun snait e cun sintiment.
Za cualchi setemane indaûr al è stât screât il sît gnûf de manifestazion (www.sunseurope.com), là che si cjatin informazions, documentazion di archivi e inzornaments in cont di ce che al sucedarà tai prossims mês.
Suns Europe al darà un premi aes produzions artistichis miôr in lenghe minoritarie, tai cjamps de musiche, dal audiovisîf e de leterature
In rêt si cjate ancje l’avîs pe partecipazion e il stes sît al permet ancje di notâsi e di cjariâ la domande di partecipazion e ducj i materiâi testuâi, musicâi e audiovisîfs che a coventin.
La presentazion des candidaturis si à di fâle dentri dentri dal 1n di Otubar.
La sezion dedicade ae musiche e cjape dentri ancje chest an une sorte di preselezion “live” pai artiscj de Europe alpine e mediteranie: chê tal 2015 e jere Suns Sardigna, cumò e sarà Suns Ladinia, stant che si davuelzarà in Novembar te Val di Fasse, là che e jere stade fate za la edizion de rassegne Suns tal 2013.
Babêl Europe al torne doman e miercus. Cjançons, visions, novitâts e altris storiis babelichis
Gnûf apontament cun Babêl Europe su lis frecuencis di Radio Onde Furlane. Doman, martars ai 6 di Setembar, in direte a 11 a buinore, e miercus ai 7, in repliche a une dopo di misdì, te programazion de radio libare dai furlans (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) al torne in onde il program cuindisinâl dedicât ae produzion musicâl tes lenghis minorizadis dal continent.
Il viaç a torzeon tra grups, soliscj, discs, concierts, minorancis e nazions cence stât al cjaparà dentri une des gnovis cjançons dai sarts Dr Drer & CRC Posse e une altre cerce dal disc di esordi de cjantante ladine fassane Martina Iori, dongje di un classic dal repertori dai Lou Seriol, di une version particolâr de plui cognossude cjançon par griko, Kalinfta, e di ce che al salte fûr di un progjet pardabon babelic che al ten dongje lenghis e teritoriis – la iniziative si clame Tosta e il grup di musiciscj al à non TostaBand – che al è stât metût adun inte suaze di Donostia / San Sebastian capitâl europeane de culture 2016.
Si fevelarà ancje dai discs tes lenghis minoritariis che a àn passât la prime selezion dal Premio Tenco di chest an e de rassegne di lenghis, dialets e visions cence confins, Evò ce Esù, che e je stade inmaneade dai 2 ai 4 di Setembar stâts a Martignano, te Grecie Salentine.
Cui che nol rive a scoltâ Babêl Europe tai siei oraris di emission al pues simpri tornâ a cjatâ (e scoltâ) lis pontadis dal program in rêt.


text:
martedì 12 luglio 2011
Friulano da Guinness
Chiste je le butilie di Friulano plui grande dal mont tant che je jentrade tal Guinness .
Faseve biele mostre di sè in ta manifestazion " Vini & confini" che si è tignude a Gurize dal 10 al 12 di juin. Une buine idee che di confrontà generazions di viticultors e ancje generazions di prodòs par mostrà, grazie ancje a le sapiente conduzion di Davide Paolini gastronauta, e di altris esperts dal setor, lis evoluzions di un prodot chel è simpri stat in tes primis posizions da economie furlane: il vin. Speri che seguisin ancje altris edizions, magari cun cualchi picule corezion ( ma le prime edizion je simpri cussì), parce che cualchidun pensave plui a cjercjà che a capì il spirt da manifestazion..
Un consei: di cjercià le Ribuele di Radikon. Parce che un vin nol è mai scontat..
Pubblicato da spirt di vin a 18:38 Nessun commento:
Etichette: degustazion, Friulano, vin furlan
venerdì 8 luglio 2011
Creme di sclopìt e...
Creme di sclopìt, di radic di mont.. Dut cà di SlowFood a Glemone. Dulà cjatalu? Cimut falu? Par furtune chel è Internet e cjalait ce che si cjate. Ma no sen a fà concorenze ai blog di cusine, ma par fevelà di abinaments. Cuand che ai cjercjat chist vin ai pensàt subite ai crostins cun le creme di sclopìt: Sauvignon 2010 Pitars. Profumat, fresc, che nol stufe e cun tune persistence par fasi notà. Viarzidure di une cene, par poi continuà magari cun pès al for...
Ma no stet invidà chei che no aprezin....no mertin chestis sensazions...
Ma no stet invidà chei che no aprezin....no mertin chestis sensazions...
Pubblicato da spirt di vin a 18:18 Nessun commento:
Etichette: abinament, vin furlan
Un irlandes in Friul
A le fiere par S. Antoni a Glemone, interesant il marcjat di prodòs Slow Food. E si incontrin ancje personis che fevelin di vin. A rapresentà cun grande braure il sò lavor, jere Patrick. Irlandes di nascite, in Asie el devente manager director da Li and Fung Industrial. Ma mase cori ator, e une biele zornade, Patrick decid cun le so famee di investè tal mond dal vin. El scuviarz che Pinzan sul Tiliment sedi une buine oportunitat. Tant lavor e tal 2008 Ucelut di Ronco Cliona el cjape 3 stelis su lis guidis dai vins.
Di là a viodi ancje il sit de so Aziende: une biele operazion di marketing, che pol insegnà tant..
E poi il menù cines par studià gli abinaments...
Pubblicato da spirt di vin a 17:58 Nessun commento:
Etichette: degustazion, vin furlan
Un consei leterari
Juste cussì un consei leterari facil, di meti magari doman ta sporte pal mar o ta borse par là a fà un zìr in montagne. Par fevelà di vin plui tard chel è plui fresc: Friulano tal guinness!
Pubblicato da spirt di vin a 17:31 Nessun commento:
Etichette: libris
Iscriviti a: Post (Atom)


text:
Chest al è l'ultin post par chest 2009 e a lu dopri par fâ une cjacarade far me e me su chest puar blog.
Il fat che al tiri flât a grops nol è un misteri.
Si lu viôt dal numar dal post che al è calât, ancje se planc planc, si no altri, o scrîf plui coretamentri.
Il merit e la colpe di dut e je la ostarie, che mi gjave scuasit dut il timp di blogarin furlan.
Nuie di mâl, intindinsi.
Dome che a mi displâs lassâ masse vueit chest puâr cîl glaçât, soredut cumò che a mi sarès facil distrigâmi a scrivi in marilenghe.
Ce fasio? Lu sierio? Lu tegnio viert?
Plui che altri al merete di restâ viert par che mi va ben di meti i cartei de Udinese.
Contis al è un pies che no met (che no vul dî che a no li scrivi eh) e poesis e haiku a podaressin ancje vignî, ma disin che pes poesiis o dopri ancje masse il me diari personâl. Di fat, se la naturalece tal cjacarâ le ai in marilenghe, la paronance lessicâl le ai par talian.
Nuie di mâl nancje chest, ancje par che la paronance lessicâl in marilenghe la stoi planc planc tirant fûr.
L'amôr par lis peraulis, di fat, lu ai simpri vût.
Tant al è vêr, che invezit di pensâ a inzornâ chest blog, o ai pensât a vierzi un altri (par afars che no us stoi a contâ) che al è destinât a murî, almancul che cualchidun nol vedi voie e cûr di cjapâlu in man.
(il blog al sarès pensât par un lavôr di fâ cui fruts di scuele, a dì il vêr). A ogni mût se a cualchidun i ven il mat di lâ indenant... ve chi, baste che mi domandi e i cêt il blog.
Ah sì, lu ai clamât la tane des peraulis... par salvâ lis peraulis furlanis in vie di estinzion. :)
Pal rest ce altri?
Nuie.
Un auguri di bon 2010 a ducj chei che par gust o par câs a passin par chi.
Mandi!


text:
Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
de architeture dal podê medievâl in Friûl


text:
Velocitât de lûs
La velocitât de lûs e je une costante fisiche che e indiche la velocitât des radiazions eletromagnetichis e de lûs stesse tal vueit. Il valôr al è di 299.792,458 km/s. La impuartance di cheste misure si è rivelade fondamentâl pes teoriis di Einstein, che a àn puartât al svilup de fisiche moderne.
Costant[cambie | modifiche il codiç]
In fisiche, la velocitât de lûs e je indicade cul segn c.
Secont la teorie de relativitât, la velocitât de lûs in tal vueit e je simpri compagne, par ogni riferiment che nô o podedin cjapâ. A vegnin in chest mût a colâ les concezions dal spazi e dal timp come inmutabil lassant chês gnovis là che il spazi e il timp a van incuintri a contrazions o dilatazions par permeti che lis leçs de fisiche e sedin par dut compagnis.
La velocitât de lûs tal SI[cambie | modifiche il codiç]
A scomençâ dal 1983, la velocitât de lûs e scomençà a jessi doprade dal SI par dâ il valôr a altris costantis, come tal câs dal metri.


text:
Un puestut par fevelâ de mê grande passion di simpri, la archeologjie, ma no dome...
domenica 31 ottobre 2010
A proposit dal museu etnografic...
La uniche robe che o pues conseâus e je chê di lâ a viodilu, parcè che il museu etnografic dal Friûl in vie Graçan a Udin, al è pardabon biel!
Plui di une ore e mieze di visite dilunc di salis ben alestidis, cun tancj temis e cetantis colezions di dut il Friûl, che a mostrin trop che il nestri teritori al sedi siôr di storie e di culture.
Une buine presince ancje de lenghe furlane, cuasi ducj i reperts a son nomenâts cui lôr nons origjinâi (pecjât che no sedin in marilenghe ancje i panei descritîfs...ma cuissà, plui indevant che cualchidun nol cjapi spont dal museu de storie catalane di Barcelone!).
Biele ancje la idee, te sale des mostris temporaneis, di lassâ la pene ai visitadôrs par scrivi i nons dai reperts come che a jerin clamâts tai timps (par esempli cumò la sale e je dedicade al lavôr dal marangon, cun ducj i soi imprescj).
Ae fin, intun avîs dai curadôrs dal museu, al è scrit l'intent di volê continuâ a cirî e valorizâ ancje l'aspiet linguistic de nestre culture.
Compliments ae dotore Tiziana Ribezzi e a ducj chei che a àn permetût chest lavôr.
Il museu cun di plui al ufrìs ancje percors di visitis vuidadis e laboratoris par scuelis e grups, o podês tignîsi inzornâts sul sît dal comun di Udin ae pagjine dedicade al museu.


text:
Ai
24 di Zenâr si è tignût a Ankara il secont congrès dal HDP, il
Partît Democratic dal Popul, che al fâs di riferiment politic pe
comunitât curde che e vîf intal stât turc, ma ancje pe part plui
progressiste de popolazion turche. L’apontament al è colât intun
moment dramatic pe popolazion curde, cun diviersis citâts che si
cjatin sot assedi e distrets intîrs declarâts “areis di sigurece”
là che l’esercit turc e lis fuarcis di polizie, cu la scuse de
lote cuintri dal PKK, a tegnin in ostaç dute la popolazion e a son
autôrs di sassinaments e violencis cuintri di civîi. Ancje fûr de
aree plui cjalde, lis organizazions curdis e il stes HDP a son al
centri di agressions de bande di nazionaliscj turcs e di persecuzions
poliziâls o judiziariis. Intant de presidence Erdogan, di fat, a van
dilunc a cressi lis misuris autoritariis e la repression di ogni
forme di dissidence. Al congrès a partecipavin sei rapresentancis
curdis rivadis di Sirie, Iraq e Iran, sei delegazions internazionâls
tant che chê de Aleance Libare Europeane che e à confermât la sô
poie ae cause curde e l’impegn a lavorâ intes istituzions
europeanis par fermâ l’autoritarisim di Erdogan e la repression
des organizazions e des comunitâts curdis.
Font:
EFA,
27/01/16


text:
Il titul di Arte Laguna al é stât mâl sielzût pe impuartance dal concors internazionâl di art contemporanee.A Vignêsie fint martis 23 Març a 'nd é une selezion di 100 sculturis, 100 pituris e 100 fotos selezionadis jenfri plui di 5500 artiscj vignûts da 90 paîs. Al valeve veramenti la pene di visitâle. A si à il stès plasê che in tun museu dome che achi a si à un riasunt di ce ch'al sucêt tal mont dal Art di vuê.Us met chês che mi an tirât tal vôli. O jeri là ae vierzidure. Par rivâ, al é avonde dificil di cjatâ, massime che al é pôc indicât, ma al vâl le pene di fâ il sfuarç di cjatâ le strade. Se no s'ês rivâts a Vignêsie, dutcâs, o vês ancjemó le pusibilitât di lâ a viodi le mostre in 10 âltris sitâts talianis e in vincj âltris sitâts europeanis e par savê di plui lait tal sito. Le formule a somee buine avonde par sei copiade tal 2008 dae TV belghe che a jé daûr a organizâ il secont concors clamât Canvas Collection .Li, invezit dome 260 artiscj belgas a saran selezionâts sù 6700 partecipants.Ma l'iscrizion a é gratuide. A sarà par chiste estât a Bruxelles. Altris fotos achi La mostra é praticamente nascosta dietro l'arsenale e l'entrata é visibile solo dalla laguna. Si accede via una passarella di un km che scorre lungo gli alti muri di mattoni.Bisogna veramente volerlo per trovarla e forse per questo, a una settimana dalla chiusura,che i visitatori erano solo 3000. Gli organizzatori sono soddisfatti ma mi sembra che per una mostra simile, si doveva far di più.
Ammettiamo pure che poi, la mostra andrà in giro per l'Europa ed avrà di sicuro più successo.
Il concetto é sempre quello: Invitare gli artisti a partecipare pagando una quota per ogni opera.
Con più di 5.500 partecipanti, si arriva cosí sui 300.000€ con i quali si danno i premi, si fanno i cataloghi e si paga la giuria ed il personale. Le altre mostre, sono poi organizzate dagli interessati sia pubblici che privati. Sembra che la formula sia piaciuta perché é già stata copiata dal 2008 In Belgio, infatti, c'é il concorso Canvas Collection che é in corso ed é organizzata dalla televisione. Appuntamento a quest'estate per la mostra a Bruxelles.Solo 250 artisti belgi ma selezionati fra 6700 partecipanti.Iscrizione gratuita.Altre foto qua


text:
Ghitare
La ghitare e je è un strument musicâl a cuardis sunât cu lis ongulis te tecniche classiche o pûr cu la pupule dai dêts, o cuntun pletri. Il sun al ven de vibrazion des cuardis, tignudis in tension sore de casse armoniche che al sglonfe il sun. Lis cuardis a son tignudis dal tirecuardis, sul puintut, e il capotast, tiradis de mecaniche logade su la palete. Sul mani, la tastiere marcade cun barutis lasse scurtâ la lungjece des cuardis che vibrin fasint sunâ la note che si vûl.
La ghitare e ven dal antîc liut arap. La ghitare spagnole e à sîs cuardis, ma a son altris variazions, ad esempli in Brasîl si dopre une ghitare a siet cuardis, la ghitare baroche ancjemò doprade di cualchidun a 'ndi à dîs. Je avonde comun chê a dodis cuardis, cu la stesse incuardadure di chê a sîs ma cu lis cuardis dopleadis, in otave de seconde a la seste, cul Mi cantin dopli al unisun. • Par solit la man çampe cjalcje cu lis pupulis dai dêts lis cuardis su la tastiere dal mani, tant che la man diestre e piçe lis cuardis, fasintlis vibrâ. • I ghitariscj çampins par solit a doprin la stesse tecniche par vie che i vûl abilitât cun dutis e dôs lis mans, cualchidun mancul studiât, che al à imparât daûr istint, al zire la ghitare gambiant l'ordin des cuardis o ancje lassantlis cemût che son e duncje sunantlis al contrari.
Lis ghitaris a si puedin dividi daûr il lôr sun: Acustichis, cun casse "vueide" par doprâ il sun naturâl; Eletriche, cun cuarp plen e cence casse armoniche che scugne doprâ une amplificazion eletriche.
Lis ghitaris a si puedin dividi ancje daûr ce che si sune cun lôr, il repertori, in: ghitare classiche, ghitare acustiche e ghitare eletriche.
Tabele dai contignûts
Ghitare classiche[cambie | modifiche il codiç]
La Ghitare classiche e à trê cuardis di nylon par lis notis plui altis e trê cuardis di sede rivestide di metal par chês plui bassis. Vuê plui di spes ancje di nylon rivestît. La amplificazion si à par risonance dal cuarp vueit, la casse armoniche, tant che la taule parsore e puarte il spostament dal aiar. La ghitare classiche e je un cuardofon in len, a piç, con casse a forme di vot, cun tascj sul mani de tastiere e cjaviliere o palete a pene pleade indaûr cui pirui o clavutis par tindi lis cuardis
Lis parts a son dôs: la casse armoniche o di risonance che e cjape il sun des cuardis sglonfât de vibrazion dal plan armonic superiôr e lu slargje; il mani cu la funzion di tindi lis cuardis regolant la lôr tension e di cjatâ lis notis midiant la tastiere. Ogni liutâr al à une sô maniere di fâ lis sôs ghitaris. La sielte dal len di doprâ pe costruzion al è impuartant ma no fisse, si dopre par solit peç. La sô man, che no si viôt, e insieme il so segret a son te incjadenadure. La incjadenadure e je dut un sisteme di rinfuarç o gnervaduris che a son tacâts sot dal plan armonic che a fasin il sun de ghitare, il so timbri. La ghitare classiche si sune nome di sintâts, poiant il strument su la gjambe di çampe, tignude pene plui alte cuntun scagnut di pueste. La ingjavadure de ghitare e à di stâ tacade ae gjambe par vê la juste posizion che confuarte il sunadôr tal sunâ, tal movi lis mans e tal tignî drete la schene. • La man çampe: Il poleâr no si dopre par sunâ ma nome par tignî su l'imprest. Lis pupulis e àn di lâ su lis cuardis a martiel. Ongulis curtis a judin la juste pression su lis cuardis. • La man drete: Lis ongulis a van tignudis lungjis e tarondis chel tant par vê un biel sun, la lungjece invezit e da la rapiditât di esecuzion. Il poleâr si môf su lis trê cuardis di metal, i dêts indiç, medi e anulâr, a sunin tierce, seconde e prime cuarde, lis plui acutis.
Ghitare folk[cambie | modifiche il codiç]
La ghitare folk, clamade ancje ghitare acustiche, e à une casse plui grande di chê classiche, e un mani rinfuarçât par tignî la plui grande tension da lis cuardis di metal. Si dopre in ducj i gjenars modernis, come il folk, il blues, il rock, la fusion, e inte musiche di bal. Lis cuardis di metal a dan un sun brilant e sclet. Di cheste fate e je la Ghitare batint (o ghitare italiane). A son ancje versions cence spale par rivâ miôr a al tastiere su lis notis plui altis e versions eletrificadis.
Ghitare eletriche[cambie | modifiche il codiç]
La ghitare eletriche e à un cuarp plen cence casse armoniche e mani rinfuarçât e dopre cuardis in metal. Cence amplificazion e à un sun lizerut. Altris argagns electronics a modifichin il sun in svariadis manieris. Si sune par solit cuntun tocut di plastiche a triangul par piçâ lis cuardis clamât pletri. Ancje lis ghitaris classichis a si puedin amplificâ, cence gambiâ il lôr sun ma nome par fâlu sintî in ambients grancj.
La incuardadure[cambie | modifiche il codiç]
La incuardadure plui comun la clamin incuardadure spagnole, cul sun da lis cuardis a vueit Mi-Si-Sol-Re-La-Mi de cuarde plui alte a chê plui basse. Cheste incuardature cul interval tra lis dôs cuardis dongje di un interval di cuarte juste (gjavade tra la seconde e la tierce cuarde che a son lontanis di un interval di tierce juste), al è il plui doprât par une rason storiche e parcè che e va ben par sunâ a acuardis cun posizions de man çampe facilis di fâ. A son, mancul dopradis, incuardaduris difarentis: la sardegnule dulà che lis notis a vueit a sunin Do maiôr, e lis incuardaturis viertis. Chestis incuardaduris a son dopradis i gjenars musicai particolârs. Cualchi compositôr al scrîf di pueste soi tocs par une incuardadure particolâr.


text:
Vandalisim te Loze dal Lionel, si cressaran i controi
“La polizie locâl e je daûr a visionâ lis imagjins regjistradis des telecjamaris e se a saran cjatâts fûr i vandai si proviodarà daurman par che a sedin clamâts a paiâ i coscj che il Comun, e duncje i citadins, al à su lis spalis par netâ”. Chestis lis peraulis a bote cjalde dal sindic Furio Honsell dopo che une gnove scrite e je saltade fûr su la façade de Loze dal Lionel. Magari cussì no, no je la prime…
Gnovis incarghis pal assessôr Giacomini
Il sindic Furio Honsell al à decidût di integrâ lis incarghis assegnadis al assessôr comunâl pe inovazion e pal svilup economic Gabriele Giacomini cul control de gjestion e de programazion strategjiche che fin cumò e jere tes mans dal prin citadin, e cu la gjestion dal “Informagiovani” e des politichis zovanîls par inovazion, svilup economic e lavôr che a jerin prime assegnadis ae assessore pe educazion, pal sport e pai stîi di vite Raffaella Basana.
UTI dal Friûl Centrâl, nuie di fâ pe aprovazion dal statût
“O speri che si superi cheste fuarte oposizion politiche su la leç par vie che, par ce che si à viodût, il statût nol è stât criticât di nissun dai sindics; o speri duncje che in curt si puedi tacâ a lavorâ, se di no al sarà une vore dificil di rispietâ lis scjadincis par chês altris ativitâts de UTI”. Al è il coment dal sindic di Udin, Furio Honsell, sopo che ancje vuê no si à rivât a fâ…
Protocol par infuartî i controi antimafie
Infuartî i controi antimafie par prevignî lis infiltrazions criminâls e sigurâ la tutele de legalitât e de trasparence inte suaze dai apalts publics. Al è l’intindiment dal protocol sotscrit vuê, lunis ai 6 di Lui, dal Comun e de Prefeture di Udin, presincj ancje il cuestôr e i comandants provinciâi de Vuardie di finance e dai carabinîrs. “Udin – al spieghe il sindic Furio Honsell – al è tra i prins Comuns dal stât talian a aderî a chest protocol…
Dispatriâts, incuintri in Comun cul viceministri Bubbico
“Il probleme dal acet dai dispatriâts che a domandin asîl e che a rivin inte nestre regjon vie tiere al à di jessi frontât a nivel statâl. Lu vevi za segnalât in audizion denant de Comission Schengen e lu ai tornât a dî al viceministri Bubbico, che i ai agrât pal so interessament. Intai ultins 18 mês, Udin al è stât obleât a gjestî ogni mês une emergjence par podêi dâ acet al flus continuât di dispatriâts rivâts in citât…
Honsell su Hera, il control al restarà public
“O ai cjapât at dal fat che lis propuestis di modifiche dal statût che nus son stadis proponudis a mantegnin il control public e a difindin Hera di cualsisei tentatîf di scjalade de bande di privâts. Par chel che al rivuarde Udin o confermi che no je nissune intenzion di vendi cuotis di Hera”. A son lis peraulis dal sindic di Udin, Furio Honsell, dopo di un incuintri cu lis rapresentancis sindacâls Filctem Cgil, Femca Cisl e Uiltec Uil che…
Isee, ancje il Comun al domande di slungjâ i timps
“Lis dificoltâts e i ralentaments burocratics che a divegnin dal gnûf Isee a domandin che la Regjon e intervegni daurman par spostâ plui indenant lis scjadincis des prestazions leadis al possès di cheste certificazion”. Chest l’invît che il sindic di Udin, Furio Honsell, al à indreçât ae Aministrazion regjonâl ae fin dal incuintri cui responsabii dai Caf des organizazions sindacâlsche si è tignût ai 8 di Avrîl a palaç D’aronco. La situazion e je pardabon grivie cui centris di assistence…
Gloriis sportivis citadinis in visite a palaç D’Aronco
Par celebrâ i atletis che di resint a àn puartât adalt il non di Udin, miercus ai 11 di Març il sindic Furio Honsell e la assessore pal sport Raffaella Basana a àn ricevût a palaç D’Aronco i zuiadôrs e i dirigjents de Fulgor, vincidore de cope Regjon di balon di prime categorie, e Carlo Spinelli, campion talian Master 50 intai 3000 metris indoor.
Preocupazion pe fin dai lavôrs di utilitât sociâl
Cirî fûr imprescj gnûfs par cjatâ une ocupazion par cui che nol gjolt plui o al è par pierdi un amortizadôr sociâl e che nol jentre ta chês categoriis che a àn acès ai lavôrs di utilitât publiche. Al è ce che il Comun di Udin i domande ae Regjon cuntune letare che il sindic Furio Honsell al à sotscrit intant di une riunion cui rapresentants di CGIL, CISL e UIL e là che al à partecipât ancje l’assessôr pe…
Sorelûc tal parc machinis sot tiere di Zardin Grant
Vuê, lunis ai 2 di Març, il sindic Furio Honsell al à fat un sorelûc alì dal cantîr pe costruzion dal gnûf parc machinis sot tiere di Zardin Grant. A compagnâlu il president di SSM Giovanni Paolo Businello, il responsabil dal progjet Pierluigi Pellegrini, il dirigjent comunâl Marco Disnan, e il diretôr dal cantîr Roberto Mattiussi. In mert ai timps dai lavôrs, la imprese e à sigurât che pai 20 di Març ducj i fabricâts a saran metûts jù e…


text:
Dopo vê tirât fûr Vittorio Cadel o varès crodût di fâ cognossince di un frac di furlans interessats ae art
ma invesit, ducj chei ch'a vegnin a lèi su Cadel, come par Pasolin a son ducj forescj. Fintramai dal estero!
Ch'al sedi parcé che si lu scrîf par furlan, che i furlans a no s'interessin?
Duncje, par no dî che Mussolin al ere stât istitutôr des bandis di Tumieç, o vevi alore tirât fûr Pasolin che s’al é stât istitutôr dome a Cjasarse e ch’al jere plui mâgri dal prin, par me al veve ancje plui pês.
E o lu vevi parfin mitût cun Jack Palance cuant ch'al lavorave tal film "Il Criminâl" scrit da Bartolin. Ma vino propit di fâ il mai doi cence trê?
Si, Fasinlu. Se chest blog al sarà ancjemó sul web jenfre cent agns, puès dâsi ch'al siervissi a cualchidun.
Cui îsal ch'al s'impense di Elio Bartolini?
Scritôr, senarist, poete e regjist, al à scrit ancje senografiis jenfri i cuâi, doi dai plui biei films di Michelagnul Antonioni: Il Grido e l'Avventura. Al é muart tal 2006. Forsit al jere convint che cun lui al murive ancje il Friûl. Baste lei ce ch'al a scrit in furlan e in talian.No sai cemût che i soi manoscrits a si cjatin in te universitât di Pavie (No, le universitât di Udin a no si cjate a Pavie di Udin...) Ma alc su di lui si lu cjatarês achi.
E po une cerce :
Gleseutis
Gleseutis sparniçadis di lunc dal tiliment
cun chel vuestri cjampanilut
e un san cristoful cul frut
in spâle. L'ajar a us bat
e le ploe a us disfe
fin te lische
dal madón.
Dentri i no vês plui bancs ne cjandelîrs,
robâts ancje chei,
pipinots di piêre in procession tor dal altâr,
restade in sacristie la lapide
in vastatione Turcarum
e chê di vuê a é piês.
Elio Bartolini
Stiamo dimenticando Elio Bartolini.
Lo scrittore, il sceneggiatore, il regista e il poeta friulano nato nel 1922 e sparito nel 2006 portando con se una parte del friuli. Lo sapevate che già negli anni 60 lavorava con Michelangelo Antonioni? Il Grido, l'Avventura, sono film nei quali ha partecipato scrivendo lo scenario.L'avevo già nominato un anno fa quando avevo messo Pasolini insieme a Jack Palance per via del film Il criminale scritto da lui anche quello.
Scopritelo o riscopritelo partendo dal suo sito.


text:
Si davuelzarà te
Glesie de Puritât (Udin)
di domenie ai 3 di Avrîl dal 2011 a sabide ai 9 di Avrîl
par un totâl di 140 oris (siet dîs e sîs gnots)
la leture integrâl, continue e par furlan de Bibie.
Si trate di un event unic tal so gjenar parcè che pe prime volte il Test Sacri al vignarà let par intîr
intune lenghe di minorance.
Il progjet al met dongje i teritoris des Provinciis di Gurize, Pordenon e Udin storichementri furlanis.
L'event al è di no pierdi pe sô impuartance culturâl e religjose!
Par partecipâ cu la nestre scuele
visâ la mestre Lorele
(si organizarâ la partecipazion fûr dal orari di scuele dome cui volontaris).
I fruts des classis IV e V
a saran preparâts a capî ce che al sucêt.


text:
O ai tacât chest blog za fa doi agns par contâ un pôc des Gjermaniis e de mê esperience, di furlan migrant, di viodi il mont e il Friûl di cheste prospietive 'esterne'. Di chel moment a son sucedudis tantis robis, ancje te mê vite, che mi an puartât, par esempli, di une tiere di lenghe todescje a une altre, a chê simil, ma ancje difarente. Di zaromai plui di cualchi mês no rivi a tignî il blog 'vitâl', e duncje o ai decidût, cun vuê, di sierâlu, al mancul in vie provisorie. A cui che par interès o par câs mi à let e al à 'fevelât' cun me o pant dut il gno agrât. Un mandi de Stirie!
Mittwoch, 14. Oktober 2009
Mandi...
Eingestellt von Luche um Mittwoch, Oktober 14, 2009 10 Kommentare
Labels: fin dal blog, mandi
Dienstag, 22. September 2009
Mandi Novella!
O lei dome vuê che vinars di gnot e je muarte la grande poete, scritore e inteletuale furlane Novella Cantarutti. O ai amât tantis sôs puisiis, che a son, secont me, jenfri lis plui bielis de literadure furlane. Une muart che e lasse un grant vueit tal mont de culture dal Friûl. Mandi, Novella!
Eingestellt von Luche um Dienstag, September 22, 2009 0 Kommentare
Labels: corot, culture furlane, Novella Cantarutti
Mittwoch, 29. Juli 2009
Sudtirol e Austrie
Grant scandul al à fat in chei dîs chi in Austrie la propueste di Martin Graf, Nationalratspräsident de FPÖ, che intune interviste a Die Presse (la gnove e je ripuartade ancje in Gjermanie de Süddeutsche Zeitung) al domande che tal Sudtirol si fasial un referendum par domandâ se il popul al vûl tornâ cu la Austrie. Graf al fevele di 'dirit di autodeterminazion' dai todescs (= Deutsche) dal Sudtirol, che a àn, a so dî, lenghe e culture comun cul rest de Austrie. Intune interviste a Der Standard, il Landeshauptmann dal Sudtirol, Durnwalder (che si autodefinis 'rapresentant de minorance austriache'), al dîs che in chest moment un consens par un passaç ae Austrie nol è, ma che lavorânt al podarès ancje vignî - a condizion che il Sudtirol al mantegni lis autonomiis che al à in Italie, e che a son plui grandis di chês dai singui Bundesländer austriacs. La propueste di Graf e à fat und davuei intal mont politic austriac, e tancj a domandin (par chest, ma ancje par altris motîfs) che al si dimeti o che lu parin vie. Ma chest al é un altri discors. No mi pâr che la gnove e sedi rivade in Italie, almancul no le ai viodude, cussì o pues nome fevelâ di cualchi reazion chi: dai comments di tancj letôrs al salte fûr un pont interessant, ven a stâi se i Sudtirolês a si sintin 'austriacs', stant che colte che il Sudtirol al jere un toc de Austrie, chest sintiment nazionâl ancjemò nol jere. Ancje ricercjis sociolinguistichis, come chê di Kristian Naglo, a somein di mostrâ che in Sudtirol si à un fuart sintiment identitari sudtirolês, ma no austriac (ni talian), robe che si manifeste ancje tal doprâ la varietât locâl di todesc in maniere dimostrative. Une cuestion interessant, chê de identitât e de identificazion, soredut intune situazion complicade come chê dal Sudtirol. E se un referendum cussì si fasessi in Friûl?
Eingestellt von Luche um Mittwoch, Juli 29, 2009 4 Kommentare
Labels: Austrie, Friûl, identificazion, identitât, Sudtirol
Freitag, 5. Juni 2009
Confins
Il G8 al ven in Italie, e za une des plui grandis concuistis de Europe comunitarie e ven 'fermade'. Si suspendarà par i dîs dal G8 il tratât di Schengen, che al permet la mobilitât libare intai paîs de UE. Justamentri - par me - al proteste Lojze Peterle, vicepresident dal PPE in Europe. Juste in chei dîs chi, che si votin i representants dai nestris paîs in Europe, o metin in discussion un dai principis de EU, il fat che al sedi un teritori comunitari viert, no sierât di confins nazionâi di stamp rinascimentâl... e il nemì al somee rivâ simpri dal 'forest' e nô o vin di parâsi di lui... une sconfite dal pinsîr european, une sconfite de Europe des comunitâts e dai citadins...
Eingestellt von Luche um Freitag, Juni 05, 2009 4 Kommentare
Labels: confins, Europe, Schengen, Union Europeane
Donnerstag, 21. Mai 2009
Corot par Lelo Cjanton
Dome vuê o sint che al è muart Lelo Cjanton, zaromai ai 18 di Mai. Grande figure di inteletuâl, poete, scritôr e furlanist, Lelo Cjanton al à fat tant pal Friûl e pal furlan. La sô muart e je une pierdite pal Friûl - ma i siei insegnaments o speri che a restin... cungjò Lelo!
Eingestellt von Luche um Donnerstag, Mai 21, 2009 0 Kommentare
Labels: corot, Friûl, Lelo Cjanton
Mittwoch, 6. Mai 2009
Olmis furlanis inte gnove patrie
Eingestellt von Luche um Mittwoch, Mai 06, 2009 0 Kommentare
Labels: Friûl, Graz, olmis de storie
Montag, 20. April 2009
Cungjò, gnagne Taresine
E un altri toc di famee, un altri toc di storie di migrazion al va. E je muarte Taresine, la viele gnagne Taresine, di une vite in France, partide fantate e mai tornade. Muarte in chel biel paîs dal Sud de France, intratant che lis sôs dôs sûrs restadis (o tornadis) in Friûl a cirivin, daspò tancj agns, di lâ a saludâle pe ultime volte. E à sierade une vite no facile, cun tancj dolôrs e tantis pierditis, di chê de tiere a chê dal om, san e furlan, muart zovin in chê maladete migrazion. Ma une vite frontade cun gust e gjonde di vivi, cun fuarce, serenitât e caratar. Le ai viodude tantis voltis, di canai, colte che e veve ancjemò la fuarce di passâ pal Friûl par cualchi dì, e une uniche volte a cjase sô in France, la prime volte che ai viodude la migrazion furlane di une volte di persone, in lûc. Ti saludi, gnagne Taresine, che Diu ti cjoli cun se e ti regali la vite eterne che tu mertis.
Eingestellt von Luche um Montag, April 20, 2009 0 Kommentare
Labels: corot, France, Furlans pal mont, gnagne, migrazion, muart


text:
Agne Lene da un pôc di timp a no fâs che lamentâsi che e piert le viste, che e piert il gust, che e piert le voie, che e piert le sveltece di movisi e di capî ma che no à timp da pierdi a lamentâsi parcè che se no fâs cumó ce che e à da fâ nissun lu fasarà al so puest.
Le sô amie Gjildine, e dîs a di chei che vuelin scoltâle, che agne Lena da cuant che à fat le cincuantina i taca un mâl ogni matina e cumó a piert encja las vorêlas.
Cussí a scuen ripeti lis robis ancje trê o cuatri vôltis prime che e vedi capît. Biada femina, disse Gjildine, sperin che no tâchi ancje a lâ vie di cjâf.
A varès di lâ dal miedi che forsit il miedi i darà alc par udâla. Dome che a Agne Lene no i plâs di lâ dai miedis e alore le Gjildine, cun chê di fâsi cjapâ la pression e je lade dal miedi par domandâi ce che e podeve fâ pe sorditât di agne Lene. Il miedi i à dite che nol podeve fâ nuie cence viodile di persone ma i à dite di provâ a fâ come dal oculist cuant che si à da lei lis letaris che a son scritis sul mûr di chê altre bande de stanzie.
Alore îr, le Gjildine si é decidude. Rivade fûr di cjase e à provât a cridai pal barcon, ce che e faseve di bon da mangjâ, ma agne Lene no i à rispuindût.
- Joissus, poara femina, a no sint nencja il gno tucâ sul vêri!
Po e à provât a vierzi il puarton di cjase e di cridai vie pal coridôr le stesse domande. Ma cence vê nissune rispueste nancje li.
- Joissus mari, disse, a è deventada plui sorda di ce ch'o pensavi e plui vecja di ce ch'o crodevi!
Su le puarte de cusine, forsite che li e varès podût sintî:
- Bondi po Lena, ce fâtu da mangjâ vuê, po?
Ma nancje li agne Lene no si jere ni voltade ni i veve rispuindût.
Alore, pe cuinte volte da doi metros di distance i veve domandât:
- Bondi po Lena, ma ce dal osti stâtu fasint da mangjâ vuê po che nancje no tu cji voltas par rispuindi?
Li le rispueste i jere vignude subite e plene di stice:
- Ma, sint mo, Gjildina, a é bielzà la cuarta vôlta chi cj'al dîs e cj'al ripet: O fâs mignestra di fasois! Setu deventada sorda?
Cussí la Gjildina a sa ce ch'a à da dî al miedi. Doi metros. No di plui.
di Jaio Furlanâr